Bjarne Laustsen (S), 2009-10-07:
Der er ikke så meget nyt under solen, måske lige ud over det, at den røde lampe ikke lyser.
Formanden skal ikke have utak for, at det ikke lige er bragt i orden.
Jeg troede jo, at når jeg stillede et spørgsmål, fik jeg svar på det spørgsmål, jeg stillede, i stedet for en sang fra de varme lande om Socialdemokratiet og ny »Grøn Vækst«, og hvad det hedder alt sammen.
Det har jo intet med det her at gøre.
Men det har jo intet at gøre med, at vi står i en situation, hvor ledigheden stiger og stiger og stiger, og hvor vi har behov for at investere i morgendagens arbejdspladser.
Det troede jeg jo at ministeren var fuldstændig enig i, og at det også blev understøttet af de gode eksempler, der er på, at hvis man investerer, kan der også komme noget ud i den anden ende.
Derfor havde jeg selvfølgelig håbet på, at vi sammen havde kunnet finde ud af, hvordan vi kan gøre det her og sørge for at finde de midler, der skal investeres i dansk fiskeri og dansk fiskeforarbejdning.
Det må være det, der er interessant.
Tak, hr. formand.
Den sag, jeg vil bringe på banen i dag, drejer sig om hjemtagning af EU's fiskerifondsmidler.
Systemet er sådan, at hvis man selv finder 1 kr., kan man også få 1 kr., og så har man lige pludselig 2 kr. i stedet for.
Det er sådan set det, det hele drejer sig om.
Vi er i en situation, hvor der er stor ledighed, stigende ledighed, vi har rigtig mange virksomheder, der arbejder med fiskeri, og fordelingen er sådan nogenlunde, at i den forarbejdning, der foregår af fisk, er andelen af danske fisk på 15 pct., men vi har meget behov for, at andre landes fiskerkuttere lander fisk her i Danmark, som vi så kan forarbejde og sælge.
Med hensyn til hele det setup handler det om, at der skal investeres i fremtiden, i morgendagens arbejdspladser inden for det her, innovation osv., og der findes faktisk rigtig mange gode eksempler på, at det har nyttet noget, at man har haft den her konstruktion.
Jeg synes jo, at det ligger lige til højrebenet at hjemtage fuld EU-finansiering.
Det har vi presset regeringen til, når det drejer sig om landbrugsdelen, men når det drejer sig om fiskerifondsmidler, kan vi se af dette års finanslov, at der mangler at blive hjemtaget 31 mio. kr., og plus de midler, som regionerne og andre kan komme i, ligger vi på ca. 65 mio. kr. om året, som man ikke vil investere i fiskeriet fremover.
Kigger man på hele programperioden, kan man se, at det her sammenlagt jo løber op i ca. 0,5 mia. kr., som man kunne investere i fremtiden, hvis man ville.
Jeg kan simpelt hen ikke forstå, at regeringen nedprioriterer fiskeriet.
Jeg synes, det er fornuftigt at gøre det på landbrugsområdet, men jeg kan simpelt hen ikke forstå, at man ikke vil hjemtage midler her, for vi er i den situation, at det drejer sig om at sørge for, at vi bevarer flest mulige arbejdspladser i Danmark.
Og risikoen er jo, at hvis andre lande hjemtager fuld EU-finansiering, tilbyder virksomheder det for at flytte ud af landet osv., så mister vi arbejdspladser.
Omvendt kan vi altså stå i en situation her, hvor vi ikke alene kan bevare, men også udvikle.
Det er der gode eksempler på; der findes eksempelvis en virksomhed i Hirtshals, Brdr. Schlie, som har fordoblet deres antal af medarbejdere, fordi man ud fra en beskeden investering fik gang i hjulene og har været i stand til at ansætte flere.